བསླབ་གཞིའི་རྩ་འཛིན་ནང༌།ངེས་པར་དུ་བོད་ཕྲུག་ཚོས་བོད་ཀྱི་ལེགས་བྱང་དང༌།སྲོལ་རྒྱུན།ནང་དོན་རིག་པ་བཅས་དང༌།དེ་དག་གིས་འཇིག་རྟེན་སྤྱིའི་ཕན་བདེར་ལེགས་སྐྱེས་ཕུལ་དང་འབུལ་འགྱུར་གྱི་ནུས་པ་ངོས་ཟིན་པའི་ཐོག་ནས་རང་ཉིད་བོད་མི་ཞིག་ཡིན་པར་དགའ་སྤོབས་ཀྱི་ཚོར་བ་བསྐྲུན་ཐུབ་པ་ཞིག་དགོས་པར་མ་ཟད།གོ་ལ་ཧྲིལ་པོ་འཆམ་མཐུན་ཡོང་ཐབས་སུ་ཕན་པའི་སྣ་མང་སྤྱི་ཚོགས་དང་དེའི་སྣ་མང་ལེགས་བྱང་ཤེས་རྟོགས་ཐུབ་པའི་ཐབས་ལམ་ངེས་པར་ཚང་དགོས།ད་ལྟའི་དུས་སྐབས་འདིར།བོད་ཀྱི་འདས་པའི་གྲུབ་འབྲས་སྤྱི་དང་ལྷག་པར་དངོས་པོའི་གནས་ལུགས་ཇི་ལྟ་བ་བཞིན་རྟོགས་པར་བྱེད་པའི་ནང་དོན་རིག་པའི་ཁྱད་ནུས་ཁག་དམིགས་བཀར་རྩལ་འདོན་དགོས་གལ་ཆེ་ཞིང༌།དེ་བཞིན་བོད་ཀྱི་སྔོན་བྱོན་སྐྱེས་བུ་དམ་པའི་མཛད་པར་ཡི་རང་ཆེ་བསྟོད་དང་སློབ་མ་ཚོར་མིག་དཔེ་བཟང་པོ་བསྐྲུན་ཆེད་བོད་ཀྱི་མཁས་གྲུབ་རིམ་བྱོན་གྱི་རྣམ་ཐར་འོས་འཚམས་ཤིག་གཞི་རིམ་སློབ་ཚན་ཁོངས་སུ་འགོད་གལ་ཆེ།